Foto: Vlado Kos/Cropix, Video: Narodni list

IAKO JE više stotina branitelja i građana Vukovara okružilo zgradu policijske uprave u tom gradu, očito je da će Tomislav Josić, čelnik Stožera za obranu Vukovara i Marjan Živković, 73-godišnji branitelj i otac dvojice ubijenih vukovarskih branitelja koji je danas srušio jednu ploču s ćiriličnim natpisom, prenoćiti u pritvoru.



"Nećemo otići ispred zgrade policijske uprave dok ne puste naše ljude. Oni su se sami odazvali pozivu na informativni razgovor i nema ni jednog razloga da ih se ne pusti kući i da se razgovor, ako je potrebno, nastavi ujutro. Rekao sam šefu policijske uprave da je zatvorio domoljube, branitelje i poštene ljude, a ne kriminalce, i da ih treba pustiti kući. Ali policija se odlučila da ih zadrži. U Vukovar je po našoj procjeni došlo još tisuću policajaca. To neće umanjiti potporu građana i branitelja iz cijele Hrvatske koju imamo i koja raste iz sata u sat", tvrdi za Index Drago Adžaga, jedan od čelnika Stožera za obranu Vukovara od ćirilice. Stožer je, kako doznajemo, angažirao i zagrebačkog odvjetnika Zvonimira Hodaka koji bi trebao zastupati privedene vukovarske branitelje ukoliko policija protiv njih podnese kaznenu prijavu zbog remećenja javnog reda i mira.

Pred zgradom policije u Vinkovcima okupilo se oko 200 pripadnika specijalne policije i gardijskih brigada. Predsjednik Udruge specijalne policije Josip Klemm potvrdio je za dnevnik.hr da se zahtijeva da sudac istrage dođe u Vukovar kako bi ispitao privedene, no on svoj dolazak najavljuje za utorak.

Prosvjednici su ispred policije molili s fratrima iz Crkve sv. Filipa i Jakova koje je predvodio gvardijan Gordan Propadalo.

Postavljene nove ploče

Postavljanje ploča ponovo je krenuo u poslijepodnevnim satima. Nakon što su ranije ploče skinute i razbijene, poslijepodne su dvojezične table postavljene na zgrade HZMO-a i HZZ-a. Postavljanje ploča osiguravala je interventna policija.



"Ploče će se postaviti, a posao je policije da to osigura", poručio je ministar policije Ranko Ostojić u razgovoru za RTL. "Oni koji su spremni na nasilje, moraju dobiti odgovor", rekao je Ostojić.



Tijekom popodneva održao se sastanak Stožera za obranu hrvatskog Vukovara. Nakon sastanka oko 200 prosvjednika blokiralo je zgradu policije u Vukovaru. Traže puštanje pet ranije privedenih prosvjednika. Prosvjednici su se sustali s načelnikom PU vukovarsko-srijemske, koji im nije mogao obećati da će pustiti privedene osobe.

Iz redova prosvjednika poručuju da će ostati pred zgradom policije sve dok petero pritvorenih ne bude pušteno na slobodu. Obećali su da će se nakon toga mirno razići. Policija i dalje osigurava sve ključne punktove u Vukovaru.

Protivnici dvojezičnih tabli najavili su da će se u Vukovaru okupiti i u utorak. Kažu da će ponovo skidati i uništavati dvojezične table.

Čekićima razbijali ploče

Rano jutros na zgradama vukovarske policijske i porezne uprave postavljene su dvojezične ploče. Ploču na latiničnom i ćirilićnom pismu pokušalo se postaviti i na zgradu Ureda državne uprave, ali je zbog prosvjednika postavljanje odgođeno.



Oko stotinjak prosvjednika je ispred zgrade ureda državne uprave gdje ne dozvoljavaju postavljanje dvojezične table. Tu je i interventna policija, čuva se ulaz u zgradu. Prosvjednici su skinuli dvojezičnu ploču na Poreznoj upravi, uz urlanje i naguravanje. Nakon okršaja kod Porezne, prosvjednici su krenuli prema zgradi policije. Kod zgarde policije dočekalo ih je 30-ak interventnih policajaca koji čuvaju ulaz u zgradu. Prosvjednici su čekićem razbili i ploču postavljenu na zgradi Policijske uprave, a sukoba s policijom ovog puta nije bilo.

Iako su prve ploče bile skinute i razbijene, u poslijepodnevnim satima su postavljene ploče na zgrade HZMO-a i HZZ-a. Postavljanje ploča osiguravala je interventna policija.

Tekst se nastavlja ispod oglasa

Četvero policajaca ozlijeđeno, više privedenih

Dvije policajke i jedan policajac u naguravanju s prosvjednicima ozlijeđeni su pred zgradom Porezne uprave, a jedan policajac ozlijeđen je pred Uredom državne uprave. Policija je priopćila da su prosvjednici blokirali cestovni promet i razbili dvije ploče, dok su jednu ploču ukrali. Sudionici neprijavljenog prosvjeda čitavo su vrijeme ignorirali upozorenja policije.

"U službenim prostorijama Policijske uprave vukovarsko-srijemske trenutačno se više osoba nalazi na kriminalističkom istraživanju zbog postojanja sumnje da su sudjelovale u počinjenju kaznenih djela, a jedna osoba zbog sumnje da je razbila postavljenu dvojezičnu ploču na Policijskoj postaji Vukovar", priopćeno je iz policije.





Moglo se čuti od prosvjednika da im se događa 1991. godina, da su ponovno u okruženju. Smatraju kako nije sada pravo vrijeme za postavljanje dvojezičnih tabli. Neki od prosvjednika su rekli, neka ploče postavljaju, mi ćemo ih preko noći skinuti dolje.



Tu su i transparenti koji govore da su ponovno u okruženju, piše dovedite Šljivančanina da postavi ploče. Nekolicina žena blokiralo je cestu, sjela nasred ceste u Županijskoj ulici. Tu je inače promet zatvoren, policija ne dozvoljava prolaz.



Potpora dolazi sa svih strana, dolaze iz Županje, Vinkovaca, Osijeka, međutim, koliko smo dobili informaciju, policija ih ne pušta u grad.

Josić poručuje: Do petka će Vukovar provrijeti



Predsjednik Stožera za obranu hrvatskog Vukovara. Tomislav Josić ne krije da je razočaran ovom tajnom, noćnom akcijom.



"Poručio bih premijeru Milanoviću koji je rekao da se mi nismo borili protiv ćirilice, on se nije borio protiv nikoga, prema tome, on ne može niti razumijeti stradalnike, niti znati kako se mi osjećamo. Jer ćirilica je došla na tenkovima u Vukovar, sad dolazi s transporterima, s jakim snagama policije, koja osigurava, hvala Bogu, hrvatska država ima novaca. Prema tome, ima novaca da plati 40 do 50 specijalaca koji će čuvati te ploče. Nadam se da će tu ostati nekih mjesec dana, 24 sata", istaknuo je Josić.



Ističe: "Poskidat ćemo te ploče!"



"Te ploče tu sigurno neće ostati. Pitanje je samo trenutka. Ni čekamo. Ljudi su krenuli sa svih strana. Nažalost, policija je zatvorila grad i ne dozvoljava nikome da uđe. Mi ćemo danas blokirati cijeli grad. Do petka će Vukovar da provrije. Ovo je bio loš potez Vlade. Ako oni misle da s ovim provode zakon, to je kršenje zakona. Naš zahtjev da se Vukovar proglasi mjestom posebnog pijeteta nalazi se na raznim saborskim tijelima. Ako Hrvatska vlada ignorira saborska tijela, zašto ih je instalirala i zbog čega ti ljudi primaju plaću, nije mi jasno. Onda ta tijela treba raspustiti. Ako oni ignoriraju svoja tijela koja su sami instalirali, to je onda stvarno smiješno. Smiješna je i Vlada, kao i naša država", poručio je Josić.



Još jednom ponavlja, Vukovar će do petka provrijeti.



"Do petka će Vukovar biti pun grad i bit će zatvoren, neće moći nitko ući niti izaći. Vlada je povukla prvi potez. Kako će se situacija dalje odvijati, to ćemo vidjeti. Nakon ovoga što se dogodilo u Vukovaru poručujemo Hrvatskoj vladi i ponavljamo ono što smo rekli u Zagrebu: Neka dobro razmisle kada budu dolazili na dan sjećanja u Vukovar, neće biti nikako dobrodošli. Ono što se dogodilo u Kninu, onih nekoliko zvižduka im je jako smetalo, u Vukovaru će ih dočekati nešto puno puno gore. Prema tome, neka se dobro pripreme i sretan im dolazak u Vukovar", poručio je Josić.



I njegov zamjenik Vlado Iljkić ne krije da su razočarani jutrošnjim događanjima u Vukovaru.



"Sile mraka rade po mraku i to samo po sebi dovoljno govori o karakteru ovoga što se sada događa u Vukovaru. Nitko ovdje nikome priječio da vodi sudski postupak na dva jezika, niti je priječio da ishodi osobnu iskaznicu na dva jezika. Dakle, dvojezičnost, multijezičnost postoji, ovdje se radi o nečemu da se jedan simbol nečega potpuno obezvrijedi i to je ono s čime će oni morati živjeti ostatak života", kazao je Iljkić.

Milanovićev ured: Nasilje i prijetnje su grubo kršenje zakona i izrugivanje demokraciji



"Prosvjedi su zakonit način izražavanja nezadovoljstva, ali nasilje, kao i izravne prijetnje upućene vlasti i ustavnom poretku, predstavljaju grubo kršenje zakona i izrugivanje demokraciji. Prosvjednicima u Vukovaru, i onima koji ih podupiru, to mora biti jasno", priopćeno je iz ureda premijera Zorana Milanovića.



"Oštro osuđujući današnje šovinističko nasilje u Vukovaru, Vlada Republike Hrvatske poziva sve političke stranke, da se nedvosmisleno distanciraju od gaženja po temeljnim vrijednostima naše demokracije, te da jasno i javno ustanu protiv širenja mržnje", poručili su iz Milanovićevog ureda.



"Poseban poziv upućujemo stranci koja je u Gradskom vijeću Vukovara 2009. godine i prije nego su stečene zakonske pretpostavke za dvojezičnost, glasala za Statut Grada Vukovara kojim je pripadnicima nacionalnih manjina dano pravo korištenja i isticanja simbola i zastave nacionalne manjine", poruka je koju je Vlada uputila HDZ-u.



"Podsjećamo, Ustavni zakon o pravima nacionalnih manjina donijet je 2002. godine dvotrećinskom većinom u Hrvatskom saboru. Prema Ustavnom zakonu, ravnopravna službena uporaba jezika i pisma kojim se služe pripadnici nacionalne manjine ostvaruje se na području jedinice lokalne samouprave kada pripadnici pojedine nacionalne manjine čine najmanje trećinu stanovnika takve jedinice", zaključuje se u priopćenju.

HSP AS: "Praznik demokracije" u Vukovaru u režiji Milanovića, Bauka i Sabe



HSP AS priopćio je da najoštrije osuđuje i prosvjeduje protiv nasilnog postavljanja dvojezičnih ploča na području grada Vukovara.



Iste su, poručuju, postavljene pod okriljem mraka na zgrade policije i Porezne uprave u Vukovaru tijekom noći.



"Žurno postavljanje navedenih ploča posljedica su najave Stožera za obranu hrvatskog Vukovara koji je najavio kako će uz potporu građana dežurati pred zgradama državnih institucija od danas od 6 sati ujutro. Način i vrijeme postavljanja ploča nije primjereno mjestu i političkom trenutku u kojem se nalazimo. Svakako je odraz političke i svake druge nedosljednosti aktualne vladajuće garniture počevši od premijera Zorana Milanovića, ministra uprave Arsena Bauka, pa do njihove marionete gradonačelnika Vukovara Željka Sabe.



Najavom postavljanja navedenih ploča zapitao sam se javno pred medijima ispred zgrade Državne uprave u Vukovaru na koji će način te ploče biti postavljene te konstatirao da mogu biti postavljene jedino kriomice pod okriljem mraka. Istog dana moju izjavu je demantirao aktualni ministar uprave Arsen Bauk najavljujući da će postavljanje prve ploče u gradu heroju Vukovaru biti praznik demokracije, te da će iste biti postavljene javno i svečano.



Građani neka procijene sami žele li da i u njihovo mjesto stigne 'praznik demokracije' u režiji Milanovića, Bauka i Sabe tijekom kojeg se grubo krše prava hrvatskih branitelja, građana Vukovara i invalida Domovinskog rata na slobodu kretanja po gradu kojeg su branili", stoji u priopćenju koje potpisuje glavni tajnik HSP AS, Pero Ćorić.

Bauk: Otpor i prosvjed očekivani



Ministar uprave Arsen Bauk u Pučišćima na Braču osvrnuo se na događaje u Vukovaru, postavljanje dvojezičnih ploča ali i njihovo skidanje. Iako Bauk nije imao dovoljno informacija u datom trenutku ipak je rekao da su dvojezične ploče postavljene na zgradama nekoliko institucija - u skladu s najavama.



"Uvođenje će ići postepeno, imajući u vidu sve okolnosti koje su već poznate. I predstavnici srpske manjine također su se složili da uvođenje dvojezičnosti bude postepeno", rekao je Bauk i dodao da se prema najavama moglo očekivati kako će biti otpora i prosvjeda.



Odgovorio je i na pitanje zašto su ploče, unatoč njegovoj najavi da će biti postavljene transparentno, stavljene 'pod okriljem noći'.



"Što se tiče najava, činjenica je da je predsjednik Vlade tijekom ljeta u intervjuu već najavio da će taj dio ustavnog zakona biti sproveden. Što se tiče samog mjesta i vremena, taj dio ipak više, s obzirom na situaciju, ovisi o sigurnosnim aspektima i tu jednostavno nisam dovoljno u tome, dakle u tom sigurnosnom dijelu, da to mogu komentirati", rekao je Bauk.

Stožer za obranu hrvatskog Vukovara organizirao 24-satna dežurstva



Stožer za obranu hrvatskog Vukovara ispunio je obećanje dano prije pola godine da će poskidati sve dvojezične ploče koje budu postavljene u Vukovaru, a temeljem Ustavnog zakona o pravima nacionalnih manjina koji jamči dvojezičnost u službenoj uporabi ukoliko je pripadnika nacionalne manjine više od 33,3 posto.



Učinili su to danas prijepodne s pločama postavljenima oko 5:30 sati na zgradama Porezne uprave, Policijske postaje Vukovar i Ureda državne uprave unatoč kordonima policije koji su zgrade čuvali. U okršaju prosvjednika i policije kod zgrade Porezne uprave jedna je policajka ozlijeđena. Iz stožera poručuju hrvatskoj javnosti da tijekom akcije skidanja ploča primjenjuju pasivnu silu bez provokacija usmjerenih ka policiji.



"Želimo poručiti hrvatskoj javnosti, a pogotovo želimo poručiti svima onima koji su krenuli prema Vukovaru, a njih je na tisuće, da se ugledaju na nas. Sve ovo što se dogodilo napravili smo uz primjenu, na neki način, pasivne sile, bez bilo kakvih udaraca ili bilo čega sličnog. Imamo informacije da su prilično pogođeni sa svim ovim što se događa s Vukovarom pa ih molimo da budu dostojanstveni, da ne dolazi u obzir da eventualno ide napad na policijsku postaju", rekao je glasnogovornik Stožera za obranu hrvatskog vukovara Vlado Iljkić. On je i pohvalio ponašanje policajaca u cijelom slučaju.



"Policajce pohvaljujem za izuzetno profesionalan rad, bez obzira što su krajnji rezultati ovakvi kakvi jesu, jer su svojim ponašanjem napravili da velike štete u principu ovdje nema", istaknuo je Iljkić koji je izrazio žaljenje zbog ozlijeđene policajke.



"Još jednom izražavam žaljenje zbog toga. Nama je strašno žao, ali odgovornost i žaljenje joj trebaju izraziti oni koji su naredili da se ovo radi", kaže Iljkić.



Iz Stožera naglašavaju i kako su organizirani u 24-satna dežurstva te da će svaku iduću dvojezičnu ploču skinuti na isti način.



Matić: Borili smo se za demokraciju i vladavinu prava



Ministar branitelja Predrag Matić uputio je apel Vukovarcima da svoje nezadovoljstvo postavljanjem dvojezičnih natpisa riješe dijalogom, a ne nasiljem. "Branitelji znaju da smo se devedesetih godina borili za Zakone i za njihovo poštivanje. Ponekad nam oni ne odgovaraju, pravo i pravda ne idu ruku pod ruku, ali ovo nije način da se to rješava", rekao je ministar Matić.



"Trenutci u kojima hrvatski branitelji dižu ruke na hrvatsku policiju, a hrvatski policajci su mahom također hrvatski branitelj, više su nego razočaravajući. Apeliram na sve Vukovarce da spuste loptu na zemlju. Postoje načini i metode, demokratski i razgovorom, da se situacija razriješi. Pozivam ih i još jednom govorim, nasilje nije metoda. Imali smo to devedesetih, nismo svi isti. Mi smo se borili za demokraciju i vladavinu prava, a u okviru vladavine prava naći će se dobra rješenja", poručio je ministar branitelja.